<classify> TUME ya Kudhibiti Ukimwi Tanzania Tacaids imesema zaidi ya asilimia 45 ya wanaume hawana uelewa kuhusu masuala ya Ukimwi kwa kuwa hawajitokezi kupima afya zao. Kwa mujibu wa Tacaids, asilimia 52 ya Watanzania wanaoishi na Virusi Vya Ukimwi VVU nchini wameanza kujitambua.Mkurugenzi Mtendaji wa Tacaids, Dk Leonard Maboko amesema hayo hivi karibuni mjini Morogoro wakati wa mkutano wa jukwaa la wadau na watafiti wa Ukimwi kutoka taasisi binafsi na za serikali.Mkutano huo ulikuwa na lengo la kujadiliana namna bora ya kufanya tafiti zitakazokuja na majibu yatakayosaidia kupunguza kama si kumaliza kabisa maambukizi mapya ya VVU.Pia alisema licha ya kufanya vizuri katika Ukimwi, bado kipaumbele cha tume hiyo ni kuangalia vikwazo vinavyofanya wanaume washindwe kujitokeza kupima afya zao na wanaojitokeza kupima na kubainika wana VVU kutotumia dawa ipasavyo wanapoanzishiwa na baadhi kufariki mapema kuliko wanawake.Alisema tume hiyo itaendelea kushirikiana na wadau mbalimbali katika mapambano dhidi ya Ukimwi na imeahidi kutoa ushirikiano kuratibu na kutoa mazingira wezeshi ili kufikia 90 tatu ifikapo mwaka 2020.Mhadhiri Mwandamizi Mtafiti wa Magonjwa ya Ukimwi Chuo Kikuu cha Sayansi na Tiba Muhimbili, Dk Edith Tarimo akizungumzia chanjo ya majaribio na changamoto wanazokabiliana nazo, alisema licha ya Ukimwi kuwepo nchini kwa takribani miaka 30, suala la chanjo ya majaribio ina hatua mbalimbali.Amesema miongoni mwa hatua hizo ni kuona chanjo hiyo ina uwezo gani na pia mwili wa binadamu una uwezo wa kuhimili chanjo hiyo na suala hilo bado linaendelea kufanyiwa utafiti na majaribio zaidi.  <topic>: KITAIFA 